Der er for tiden mange mariehøns ved vandet. I dag ved Løgstør havde en sværm slået sig ned.

Mariehønsene er simpelthen sultne og tørstige, fordi de her i den varme periode ikke kan finde tilstrækkeligt med bladlus. For at effektivisere jagten på mad drager mariehønsene afsted i store flokke. Så længe sværmene befinder sig inde over land er de tit så højt oppe i luften, at vi ikke kan se dem. Men når de ud til kystområderne, bliver de mødt af en mur af havluft, der har en helt anden temperatur end luften over land. Den ændrede temperatur slår mariehønsene nedad, så de strander langs kysten. Og for alle os mennesker kan det godt være generende. På Café Kunst i Løgstør var køkkenchef Amir Sadik nødt til at gå ud og feje på terrassen. - Jeg har aldrig oplevet så mange mariehøns i Danmark, det er jo ikke til at arbejde, siger Amir Sadik.